Verantwoording geëis ná Boksburg-tenkwarampDie brug ná die ontploffing. Foto: Twitter Politieke partye en belanghebbendes vra dat die eienaar van die gastenkwa wat Saterdagoggend in Boksburg aan die Oos-Rand ontplof het, verantwoording vir die ramp moet doen. Tien mense is in die ontploffing dood en sowat 30 ander mense, van wie die meerderheid omstanders, het “lewensbedreigende beserings” opgedoen. Volgens inligting leef die bestuurder van die tenkwa en is ná die voorval in ŉ hospitaal opgeneem. Die EFF het gevra vir die onmiddellike inhegtenisneming van die uitvoerende hoof van die logistieke maatskappy wat die gastenkwa besit. “Die uitvoerende hoof is verantwoordelik vir alle bedrywighede van die maatskappy en die owerhede moet nie hierdie persoon as ŉ omstander behandel nie,” sê Leigh-Ann Mathys, woordvoerder van die EFF. “Die lewens wat geëis is en skade wat veroorsaak is, vereis dat iemand krimineel aanspreeklik gehou moet word en die uitvoerende hoof is die eerste respondent in hierdie tragiese krisis. Indien daar versuim word om hom voor die einde van die dag in hegtenis te neem, sal dit enige poging ondermyn om die maatskappy aanspreeklik te hou.” Die African Transformation Movement (ATM) vra vir ŉ deeglike ondersoek na die ontploffing om agter die kap van die byl te kom en vra ook vir uitklaring waarom daar nie spoedige optrede ná die ontploffing was van die maatskappy wat die tenkwa besit, wetstoepassingsowerhede en nooddienste nie. Brett Herron, Good-LP en die party se sekretaris-generaal, het gesê die Ekurhuleni-metro se munisipaliteit en vervoeroperateur moet verseker dat die stad roeteplanne vir gevaarlike goedere het en ook seker maak dit word nagekom. Maroela Media het vroeër berig ŉ LPG-gastenkwa het gisteroggend na bewering onder ŉ brug naby die Tambo-gedenkhospitaal deurgery, vasgesit en aan die brand geslaan. Verskeie omstanders het op die toneel saamgedrom terwyl brandbestryders die vlamme geblus het. Die tenkwa het net voor 08:00 ontplof. Die departement van gesondheid het intussen gesê 24 pasiënte en 13 personeellede wat ten tyde van die ontploffing in die nabygeleë Tambo-gedenkhospitaal se ongevalle-eenheid was, het ook ernstige brandwonde tydens die ontploffing opgedoen. Die hospitaal is sowat 100 m van die brug geleë. Die ongevalle-eenheid se plafon en vensters is in die ontploffing beskadig. Huise sowat 500 m van die toneel is ook beskadig. Die humanitêre welsynsorganisasie Gift of the Givers het ook intussen ingespring om hulp te verleen waar nodig is.